- Lia Uluk Fohon
- <
- 10
- >

10
Yafet husar-binan
1 Motasaꞌe hotu tiꞌan, Noh oan Sem, Yafet no Ham netan husar-binan.
2-5 Yafet oan sia mak: Gomer, Magog, Madai, Yawan, Tubal, Mesek no Tiras. Ida-idak no lian duꞌuk, ema hunun duꞌuk, no rain duꞌuk.
Gomer oan sia mak: Askenas, Rifat no Togarma.
Yawan oan sia mak: Elisa, Tarsis, Kitim no Dodanim.*Hakerek Moon lia Ibrani tuan balu naꞌak ‘Rodanim’. Sia neꞌe, mak ema maktuun tasi uluk fohon.
Ham husar-binan
6 Ham oan sia mak Kus, Misraim, Put no Kanaꞌan.†Ema matenek balu naneo naꞌak, rai Kus nia, rai mak oras neꞌe ‘Etiopia’; Misraim mak ‘Mesir’.
7 Kus oan sia mak Seba, Hawila, Sabta, Raema no Sabteka.
Raema oan sia mak Syeba no Dedan.
8 Kus oan mane ida tenik, naran Nimrod. Nia meo ulun mak uluk fohon. 9 Nia simu niakaan makaꞌas nia nosi MAROMAK, toꞌo nia dadi baa ema maktama hae matenek kaliuk. Tan lia nia, ema nanis dale naꞌak “Nebee, o dadi ema maktama hae matenek, hanesan Nimrod mak simu makaꞌas nosi MAROMAK.” 10 Uluk fohon, Nimrod rain nahuu nosi Babel, Erek Akad no Kalne, hotu-hotu iha rai Sinear.‡Sinear nia, Babel naran seluk. Oras neꞌe, fatin nia iha rai Iran no rai Irak. 11 Nosi Sinear, nia ukun tenik rai Asyur. Nariik kota Niniwe, Rehobot-Ir, Kala, 12 no Resen, mak iha Niniwe no Kala leet. Kota nia sia, hotu-hotu kota boot.
13 Misraim husar-binan mak ema Ludim, ema Ananim, ema Lehabim, ema Naftuhim, 14 ema Patrusim, ema Kasluhim, no ema Kaftorim. Ema Kasluhim nia, mak ema Filistin bei uluk.
15 Kanaꞌan oan ulun, Sidon. Kanaꞌan moos dadi bei uluk nosi ema Het, 16 ema Yebusi, ema Amori, ema Girgasi, 17 ema Hewi, ema Arki, ema Sini, 18 ema Arwadi, ema Semari no ema Hamati.
Kanaꞌan husar-binan sia keen karin malu do-dook, 19 toꞌo siakaan rai kladik, nosi Sidon, baa Gerar, toꞌo Gasa. Nosi nia, baa Sodom, Gomora, Adma no Seboim, toꞌo Lasa.
20 Sia hotu-hotu nia, Ham husar-binan. Ida-idak no lian duꞌuk, ema hunun duꞌuk, no rain duꞌuk.
Sem husar-binan
21 Yafet maun Sem dadi baa ema Eber bei uluk.§Ema matenek balu naꞌak, Eber neꞌe, mak ‘Ibrani’.
22 Sem oan sia mak Elam, Asyur, Arpaksad, Lud no Aram.
23 Aram oan sia mak Us, Hul, Geter no Mas.*Mas naran seluk, ‘Mesek’.
24 Arpaksad oan, Sela. Hotu Sela oan, Eber.
25 Eber netan oan mane naꞌin rua. Baa oras nia, ema faꞌe karin malu iha raiklaran neꞌe. Etuk, Eber nanaran oan ulun naꞌakPelek (tan pelek lia isin naꞌak ‘faꞌe karin malu’). Hotu, nanaran alin, Yoktan.
26 Yoktan oan sia mak: Almodad, Selef, Hazar-Mawet, Yera, 27 Hadoram, Usal, Dikla, 28 Obal, Abimael, Syeba, 29 Ofir, Hawila no Yobab. Sia hotu-hotu nia, Yoktan oan.
30 Siakaan nein fatin nia, nosi Mesa, liu toꞌo Sefar, fatin foho iha lorosaꞌe.
31 Sia hotu-hotu nia, Sem husar-binan. Ida-idak no lian duꞌuk, ema hunun duꞌuk, no rain duꞌuk.
32 Ema hotu-hotu nia, Noh husar-binan. Ida-idak no ema hunun duꞌuk. Motasaꞌe boot mohu tiꞌan, sia neꞌe faꞌe karin malu, nakonu nola raiklaran.

- Lia Uluk Fohon
- <
- 10
- >

*10:2-5 Hakerek Moon lia Ibrani tuan balu naꞌak ‘Rodanim’.

†10:6 Ema matenek balu naneo naꞌak, rai Kus nia, rai mak oras neꞌe ‘Etiopia’; Misraim mak ‘Mesir’.

‡10:10 Sinear nia, Babel naran seluk. Oras neꞌe, fatin nia iha rai Iran no rai Irak.

§10:21 Ema matenek balu naꞌak, Eber neꞌe, mak ‘Ibrani’.

*10:23 Mas naran seluk, ‘Mesek’.

© 2013 UBB